***Proiect, 10.03.2020***

STRATEGIA municipală pentru protecția drepturilor copilului 2020-2024/2025

*(proiect)*

CUPRINS

[Capitolul I: Introducere 1](#_Toc33997593)

[Capitolul II: Contextul protecției copilului în mun. Chișinău 1](#_Toc33997594)

[Capitolul III: Noțiuni, Viziune, Principii și Beneficiari 10](#_Toc33997595)

[Capitolul IV: Strategia 12](#_Toc33997596)

[Capitolul V: Resurse financiare potențiale și alocate 15](#_Toc33997597)

[Capitolul VI: Cadrul instituțional de implementare 15](#_Toc33997598)

[Capitolul VII: Sistem de monitorizare şi proceduri de monitorizare 16](#_Toc33997599)

[Capitolul VIII: Condiționalitate, analiza riscurilor, presupuneri 16](#_Toc33997600)

# Capitolul I: Introducere

Strategia municipală pentru protecția drepturilor copilului este primul exercițiu de acest gen odată realizat în mun. Chișinău. Documentul este rezultatul unui proces amplu de consultare cu un șir de entități ale Consiliului Municipal Chișinău în cadrul unor interviuri aprofundate, focus grupuri, dar și o documentare de birou a mai multor rapoarte și date statistice care cuprind perioada 2014-2018.

Dificultățile principale adresate în procesul de consultare țin de organizarea procesului (aparent, asigurarea transparenței în procesul decizional nu este tocmai un exercițiu comun pentru mai multe subdiviziuni ale CMC), întreruperea procesului din cauza alegerilor locale, inconsistența unor date statistice etc.

În rezultatul acestui proces au fost identificate trei dimensiuni care necesită atenție deosebită din partea CMC în următorii 5 ani: 1) Prevenirea și combaterea violenței în toate mediile; 2) Asigurarea dreptului la familie pentru toți copiii care ajung în îngrijire alternativă; 3) Consolidarea sistemului de protecție a copilului din mun. Chișinău. Toate acestea, adresate la timp și într-o măsură eficientă, vor asigura un mediu prietenos, protectiv și fără violență pentru fiecare copil în mun. Chișinău.

Viziunea și obiectivele viitoarei strategii se înscriu în prevederile Strategiei Naționale pentru protecția copilului 2020[[1]](#footnote-1), precum și cele ale Obiectivelor de Dezvoltare Durabilă[[2]](#footnote-2) și altele.

Documentul conține opt capitole, cel mai consistent fiind dedicat contextului protecției copilului în mun. Chișinău. În procesul de consultări au fost identificate nu doar obiectivele generale, ci și cele specifice, precum și un șir de acțiuni (măsuri).

Documentul este propus spre consultări publice pentru concretizări, îmbunătățiri, ajustări etc.

# Capitolul II: Contextul protecției copilului în mun. Chișinău

**Municipiul Chișinău, considerat unitate administrativ-teritorială de nivelul al doilea, este constituit din orașul Chișinău,** cu o populație totală de 689.965 de locuitori și **18 suburbii, inclusiv 6 orașe -** unități administrativ-teritoriale de nivelul întâi **(**Durleşti, Vatra, Codru, Cricova, Vadul lui Vodă și Sîngera) cu o populație totală de 60.495 de locuitori, precum și **12 sate/ comune** – unități administrativ-teritoriale de nivelul întâi (Băcioi, Condriţa, Ghidighici, Truşeni, Bubuieci, Budeşti, Coloniţa, Cruzeşti, Tohatin, Ciorescu, Grătieşti și Stăuceni), cu o populație totală de 75.446 de locuitori.

**Copiii din municipiul Chișinău**

Populația de copii în municipiul Chișinău constituie 15,56% din populația totală a municipiului (825 906 locuitori)**, înregistrând o ușoară descreștere în ultimii cinci ani, de la 129 796 de copii la 1 ianuarie 2014, la 128 536 de copii la 1 ianuarie 2018.**

Aproximativ 79% din copii locuiesc în orașul Chișinău, iar 21% - în suburbii, inclusiv 9% - în cele 6 orașe și 12% - în cele 12 sate/ comune suburbane.

***Copii în sistemul de învățământ general***

**Sistemul de** învățământ general (preșcolar, primar și secundar) în mun. Chișinău cuprinde 326 de entități educaționale, inclusiv 150 de instituții de educație timpurie, 9 școli primare – grădinițe, 6 școli primare, 1 gimnaziu - grădiniță, 28 de gimnazii, 83 de licee teoretice, 5 instituții de învățământ special, 27 de instituții de învățământ extrașcolar (centre de creație, școli sportive etc.), 1 centru municipal de instruire pentru copii și adolescenți[[3]](#footnote-3).

**În anul de studii 2018-2019, în mun. Chișinău, cel puțin 125 202 copii au fost înmatriculați în instituțiile de învățământ general, inclusiv 37 673 de copii – în învățământul preșcolar și 87 529 de copii (cu 2,4% mai mult decât în anul precedent de studii) – în învățământul primar și secundar (37 109 elevi - în învățământul primar, 37 217 elevi – în învățământul gimnazial și 13 203 elevi – în învățământul liceal). Puțin peste 17% (21 345 de elevi) din numărul total de elevi beneficiază de serviciile celor 27 de instituții de învățământ extrașcolar, inclusiv 15 992 de elevi frecventează centrele de creație, iar 5 353 de elevi – școlile sportive.**

**Rețeaua instituțiilor de învățământ primar și secundar din municipiul Chișinău include și un gimnaziu internat în care copiii sunt plasați atât prin dispoziția autorității tutelare, cât și la solicitarea (cererea) părinților sau altor îngrijitori.** Dinamica numărului de elevi în această instituție[[4]](#footnote-4) este în continuă descreștere: de la puțin peste 200 de copii în anul de studii 2014-2015, la 131 în 2019-2020. Rata elevilor în clasele primare în respectiva instituție, este la fel în descreștere de la 35% din numărul total de elevi - în anul de studii 2017-2018 la 23% - în anul de studii 2019-2020.

**Numărul de copii în sistemul de învățământ general în perioada 2014-2020 în municipiul Chișinău**[[5]](#footnote-5)**, este în creștere:**

* **în învățământul preșcolar, de la 32 597 de copii în anul de studii 2014-2015, la 37 673 de copii în anul de studii 2018-2019;**
* **în învățământul primar și secundar - de la 78 382 de copii în anul de studii 2014-2015, la 90 002 – în 2019-2020.**

În decursul ultimilor 11 ani (2008-2019) cel puțin 17 318 elevi au părăsit sistemul municipal de învățământ primar și secundar pe motivul emigrării împreună cu familiile lor în străinătate. În același timp, un număr de asemenea cazuri apar raportate ca abandon sau absenteism pe motiv că unii părinți nu au luat dosarele copiilor de la instituția de învățământ.

Rezultatele unui control tematic realizat la începutul anului calendaristic 2015[[6]](#footnote-6) indica în mun. Chișinău 5 copii neșcolarizați, 11 copii care abandonase studiile și 5 copii cu risc de abandon. La sfârșitul anului de studii 2018-2019, în instituţiile de învățământ primar și secundar din municipiu, au fost identificați 38 de elevi aflaţi în situaţie de abandon şcolar (diminuare de 24% față de luna decembrie 2018)[[7]](#footnote-7). Provocările de bază în întoarcerea acestor copii pe băncile școlii, din perspectiva DGETS, țin de lipsa unui loc stabil de trai, în unele cazuri, precum și neglijența obligațiilor parentale, în altele.

Sistemul de educație din mun. Chișinău începând cu anul școlar 2013-2014 înregistrează sesizările din partea cadrelor didactice, părinți și elevi a cazurilor de abuz, neglijare, exploatare și trafic al copiilor. Numărul respectivelor sesizări este în creștere constantă: de la 153 - în 2013-2014, la 308 – în 2018-2019. Conform Rapoartelor DGETS a mun. Chișinău pe marginea evidenței sesizărilor cazurilor ANET[[8]](#footnote-8), băieții sunt mai des victime ale violenței decât fetele, în mediu în 73% din cazuri, iar cele mai multe cazuri sunt înregistrate în grupul de vârstă 11-15 ani, urmat foarte aproape de cel de 8-10 ani.

În mare parte, în urma evaluării finale, aceste cazuri sunt examinate în cadrul instituției de învățământ și doar cele mai complicate sunt inclusiv referite.

Conform tipurilor de violență, cele mai multe sesizări se referă la cazuri de violența fizică, urmată de cea psihologică. Iar pe locul trei se plasează cazurile de neglijență. În toată perioada, au fost înregistrate 2 cazuri de abuz sexual și nici un caz de exploatare, trafic sau prostituție.

Cercetarea recentă[[9]](#footnote-9) a fenomenului bullyng-ului în mediul educațional menționează că fiecare al 2-lea elev din clasele VI-XII din Republica Moldova consideră că în clasa lui/ ei există cel puțin un coleg sau câțiva cu care ceilalți evită să discute sau să prietenească și această situație este mai frecvent întâlnită în mun. Chișinău. Același studiu indică precum că 86,8% din toți elevii claselor a VI-XII din Republica Moldova sunt afectați de bullying fie în calitate de victimă, sau martor, sau agresor sau având mai multe din aceste calități concomitent.

Politica de Protecție a Copilului în școală/ grădiniță este un instrument puțin sau deloc cunoscut în mediul educațional. Asemenea documente elaborate participativ și aprobate corespunzător care să conțină prevederi legate de prevenirea violenței în mediul instituțional respectiv, modalitățile de identificare și de raportare a cazurilor de violență etc. se întâlnesc rar în instituțiile de învățământ din Chișinău.

**Anual, elevii din familii social-dezavantajate beneficiază de ajutoare materiale unice pentru școlarizare, subvenții pentru închirierea manualelor, asigurarea cu alimentație gratuită, scutire integrală de plată pentru odihna estivală. Conform SIME**[[10]](#footnote-10)**, în mun. Chișinău în anii de studii 2018-2019 și 2019-2020, 4% - 5% dintre toți elevii sunt considerați în situație de risc.**

***Copii în sistemul de protecție a copilului[[11]](#footnote-11)***

**Anual în mun. Chișinău se înregistrează o creștere a numărului de cazuri noi de copii separați de părinți[[12]](#footnote-12): de la 317 în 2014, la 994 – în 2018. DMPDC, în calitate de autoritate tutelară, gestionează anual între 1862 (în 2014) și 2671 (în 2018) de asemenea cazuri. Cei mai mulți copii separați de părinți sunt înregistrați în mediul urban al mun. Chișinău (între 225 de cazuri noi – în 2014 și 435 – în 2018). Diferența dintre fete și băieți nu este semnificativă.**

**Copiii din grupul de vârstă 7-15 ani sunt cel mai des separați de părinți. Ponderea acestora în numărul total de cazuri nou-înregistrate anual este în creștere de la 45,42% în 2014 la 64,42% - în 2019. Ponderea copiilor din grupul de vârstă 0-2 ani separați de părinți anual este în descreștere de la 11,67% (37 de cazuri noi) în 2014, la 6,1% (53 de cazuri noi) în 2019, deși în cifre absolute numărul acestor cazuri rămâne aproape același. Ponderea copiilor cu dizabilități în numărul total de cazuri nou-înregistrate este în creștere ușoară, însă nu depășește 7% anual.**

**Motivul principal de separare a copiilor de părinți rămâne plecarea sigurului/ ambii părinți peste hotare. În perioada 2014-2019, ponderea cazurilor nou înregistrate de copii rămași singuri acasă în rândul copiilor separați de părinți este anual în creștere de la 22,4% la 83,4%. Alte motive de separare sunt legate de neglijarea obligațiilor parentale și violența față de copii, urmate de lipsa părinților de acasă (dispăruți fără urmă, bolnavi, în detenție), precum și decesul acestora.**

**Tutela/ Curatela este măsura de îngrijire alternativă de tip familial cel mai des aplicată pentru protecția și îngrijirea copiilor rămași fără îngrijirea părinților în mun. Chișinău. Ponderea acesteia înregistrează o creștere constantă, de la 56% din cazuri nou înregistrate în 2014, la 81,4% - în 2016, urmată de o descreștere continuă până la 37% - în 2019. De obicei, într-o majoritate considerabilă, rolul tutorilor/ curatorilor și-l asumă membrii familiei extinse (bunici, unchi/ mătuși, frați/ surori mai mari etc.).**

**Copiii rămași fără îngrijire părintească beneficiază și de alte forme de îngrijire, inclusiv cele de tip familial (Asistență Parentală Profesionistă), dar și instituțional (Centre de plasament, Case comunitare), ultimele – într-o măsură net superioară formelor familiale de îngrijire alternativă. În cazul plasamentelor de urgență, rămân prioritare cele de tip instituțional față de cele de tip familial. Deși există serviciul de APP, majoritatea copiilor mici (în special cei din grupul de vârstă de 0-3 ani) în cazul plasamentelor de urgență sunt orientați spre serviciile de îngrijire de tip instituțional, motive fiind multe, inclusiv mărimea îndemnizațiilor de îngrijire disproporționate în raport cu necesitățile de îngrijire a asemenea copii, dar și proceduri care durează în timp pentru a asigura continuitatea îngrijirii de către asistentul parental dacă acesta este angajat în câmpul muncii.**

**Serviciul de APP în mun. Chișinău a înregistrat o dezvoltare spectaculoasă: la sfârșitul anului 2015 erau înregistrați 40 de asistenți parentali profesioniști, majoritatea originari din zonele urbane ale municipiului. Începând cu 2016 numărul acestora este, însă, în continuă descreștere, înregistrând 34 de persoane în 2018 și 38 - în 2019. Dinamica acreditării noilor candidați este modestă: 6 asistenți parentali profesioniști în 2015, 4 - în 2016, câte 3 - în 2017 și 2018 și 9 – în 2019.**

**Începând cu 2015 în mun. Chișinău au fost create 2 Case comunitare, inclusiv una destinată îngrijirii alternative a copiilor cu dizabilități severe, iar din 2019 – două Case de copii de tip familial.**

**Deși, dinamica dezvoltării serviciilor de îngrijire alternativă este una pozitivă în sensul asigurării unui mediu cât mai aproape de familie (comunități mici de copii și management de caz individual asigurat de persoane de referință), câteva provocări, totuși, sunt mai puțin adresate: regulamente depășite; standarde de finanțare care nu reflectă realitatea (în special pentru asistența copiilor mici și a copiilor cu dizabilități); spectrul de servicii de îngrijire alternativă nu acoperă necesitatea adolescenților și tinerilor care părăsesc sistemul de îngrijire alternativă, a copiilor cu dizabilități etc.**

***Familii cu copii în sistemul de protecție socială[[13]](#footnote-13)***

Tot mai mulți copii din familii defavorizate primesc anual suport sub formă de ajutoare umanitare, asistență financiară din partea DMPDC, în cadrul serviciului protecția familiei, sau din partea Fondului de susținere socială a populației (până în 2017), sprijin familial primar și secundar: de la 3824 de copii în 2015, la 5644 de copii în 2018. Doar de ajutor bănesc în cadrul Serviciul de sprijin familial secundar au beneficiat în 2019 cel puțin 1783 de copii din 808 familii, comparatic cu 1423 de copii din 643 de familii în 2018 și 109 copii din 62 de familii – în 2017.

Un șir de familii cu copii beneficiare a serviciului protecția familiei al DMPDC, fie au copii cu dizabilități, fie unul sau ambii părinți sunt cu dizabilități.

La sfârșitul anului 2018, un număr de 347 de copii cu dizabilități beneficiau de serviciul de asistență personală. Oferata existentă a acestui serviciu este mult mai mică comparativ cu cererea. În scopul acoperirii necesităților, în acest sens, DMPDC dispune și de un serviciu de Echipă mobilă care, însă, poate asigura suport pentru 25 de copii cu dizabilități concomitent. Provocarea principală în activitatea acestuia este disponibilitatea unui mijloc de transport adaptat, dar și suplinirea pozițiilor vacante.

În 2018, în mun. Chișinău 376 de familii cu copii au fost beneficiare de Ajutor social, iar alte 388 de familii au beneficiat de ajutor social pentru perioada rece a anului[[14]](#footnote-14).

Spectrul de servicii pentru prevenirea separării copilului de familie în mun. Chișinău dispune și de serviciul de creșă socială (cu puțin peste 40 de locuri) destinat mămicilor singure cu copii mici. Accesul în acest serviciu este asigurat prin intermediul Comisiei municipale pentru protecția copilului aflat în dificultate.

DMPDC mai oferă familiilor cu copii din or. Chișinău și serviciul socio-educativ comunitar constituit dintr-o rețea de 45 de Centre comunitare pentru copii și tineri (CCCT). Starea fizică a spațiilor acestor Centre necesită reparații, unele – consistente. Bugetul limitat a permis repararea a 9 asemenea centre în 2017 și 10 - în 2018. Numărul mediu de copii care frecventa aceste centre în 2014 constituia puțin peste 160 de copii/ centru, iar în 2015 – 178. Începând cu 2016 numărul total al copiilor care beneficiază de activități în CCCT este în descreștere de la 7419, la 3367 – în 2018 și ține, inclusiv de diminuarea numărului de centre active în perioada de referință. Programul de activitate al CCCT are un profil preponderent orientat spre activități educative statice și sportive, cu o componentă de asistență socială ușor lipsă.

DMPDC a adaptat unele dintre aceste Centre la necesitățile stringente ale sistemului de protecție a copilului, transformându-le în servicii de reabilitare pentru copii cu dizabilități. În același timp, oferta respectivă rămâne limitată și nu acoperă necesitățile familiilor cu copii cu dizabilități din întreg municipiul Chișinău. Mai mult ca atât, rețeaua de CCCT nu acoperă nici necesitățile cartierelor nou-construite, aceasta fiind plasată preponderent în locațiile construite până la 1990.

***Copii în contact cu sistemul de drept***[[15]](#footnote-15)

Trendul general pe parcursul anului 2019 este în descreștere comparativ cu anul 2018 la capitolul săvârșirii de infracțiuni de către și cu participarea minorilor. Mun. Chișinău pe mai multe genuri de infracțiuni este la începutul listei, inclusiv: 2 din 4 omoruri săvârșite de/ cu participarea copiilor, au fost comise în Chișinău; 11 din 39 de jafuri; 11 din 22 de acte de huliganism. La fel, 1 din cele 12 infracțiuni de gen sexual săvârșite de/ cu participarea minorilor s-a întâmplat la fel în Chișinău.

Statisticile generale pe țară indică o ușoară descreștere a numărului de băieți și fete implicați în comiterea de infracțiuni. Per general, mai mulți băieți comit infracțiuni decât fete, iar cele mai multe infracțiuni sunt comise de către copii de 17 ani (386 în 2019), urmate de copiii de 16 ani cu 366 de infracțiuni și cei de 15 ani cu 243 de infracțiuni în 2019.

Profilul social al celor 1215 copii care au săvârșit infracțiuni în anul 2019 în toată țara este reprezentat după cum urmează: în 35% de cazuri – copiii provin din instituții de îngrijire alternativă; 98% din cazuri sunt copii care au săvârșit infracțiuni pentru prima dată; aproape 39% din copiii care au săvârșit infracțiuni au abandonat școala sau sunt neîncadrați în câmpul muncii; 46 de copii care au săvârșit infracțiuni sunt fără domiciliu; 28 de copii au săvârșit infracțiuni în stare de ebrietate; puțin peste 29% dintre copiii care au săvârșit infracțiuni sunt din categoria celor aflați în vizorul poliției.

În 2019 s-a înregistrat un trend general în creștere pe toată țara a numărului de cazuri de violență față de copii referite de angajații Poliției către autoritățile tutelare: 78% dintre acestea se referă la neglijare (2595 de copii), 99 de cazuri – la violență sexuală, 409 cazuri – la violență fizică, 206 cazuri – la violență psihică; 4 cazuri de exploatare și 10 cazuri – de trafic.

Patru cazuri de suicid din 14 înregistrate în țară în 2019, s-au întâmplat în Chișinău; cel puțin 1 caz din cele 4 este al unui copil care a mai avut tentative similare în trecut.

Fuga de la domiciliu este un alt fenomen care pe toată țara înregistrează un trend în creștere: aproximativ 27% (241 de cazuri) din 893 de cazuri înregistrate în 2019, sunt ale copiilor care au fugit din servicii de îngrijire alternativă, atât de tip familial, cât și instituțional; de cele mai multe ori fug fetele cu vârstă între 14 și 15 ani; doar în 45% din cazuri fuga s-a întâmplat pentru prima dată; în aproape 45% din cazuri copiii sunt originari din regiuni urbane. În perioada abandonului domiciliului, cel puțin 1 asemenea copil în Chișinău a fost abuzat sexual și cel puțin 2 asemenea copii au săvârșit în Chișinău 1 infracțiune contra vieții sexuale și 1 – contra patrimoniului.

Conform evidențelor Serviciului pentru protecția copiilor în conflict cu legea al DMPDC, în mun. Chișinău se înregistrează o creștere ușoară a numărului copiilor în conflict cu legea, de la 313 în 2014 la 334 în 2018. Referirile, de obicei, sunt din partea Biroului Probațiune, dar și de la Poliție.

Cei mai mulți dintre acești copii au săvârșit încălcări administrative. Există însă și copii care au săvârșit infracțiuni penale: 109 copii în evidență la sfârșitul anului 2014, 70 – în 2015, 68 – în 2016, 41 în 2017 și 69 – în 2018.

Anual, tot mai mulți copii sunt identificați în condiții de stradă în mun. Chișinău: de la 75 în 2015, la 80 în 2018. Rata copiilor originari din Chișinău în acest grup este, însă, mai mică de 2-4 ori comparativ cu cei din alte localități ale țării: 21% în 2015, 39% – în 2016, 17% – în 2017 și 26% în 2018.

***Violența față de copii[[16]](#footnote-16)***

Începând cu anul 2014, conform HG 270 din 08.04.2014[[17]](#footnote-17), autoritatea tutelară în mun. Chișinău înregistrează toate sesizările privind cazurile de ANET din municipiu direct identificate, precum și cele referite de alte instituții publice și private, sau persoane fizice. În perioada 2014-2018 numărul de asemenea cazuri este în creștere, de la 314 în 2014 la 599 în 2018.

Conform tipurilor de violență, prevalează sesizările de neglijență (cu o creștere de la 153 de cazuri în 2014, la 275 – în 2018), urmate de cele de abuz fizic cu 74 de cazuri înregistrate în 2015 și o creștere până la 242 de cazuri – în 2018. Pe locul trei se situează sesizările pe cazuri de abuz psihologic, care la fel sunt în creștere de la 28 în 2015, la 76 în 2018. În perioada respectivă înregistrează o descreștere doar numărul de sesizări pe cazurile de abuz sexual: de la 17 cazuri în 2015, la 5 – în 2018.

Cele mai multe suspecții sunt sesizate de către sistemele de sănătate și de către poliție, urmate de autosesizările (identificarea) autorității tutelare și sesizările venite de la persoane fizice. Pe locul patru în acest clasament se plasează sesizările asupra suspecțiilor de ANET care vin de la sistemul de educație. Între 2014 și 2016 rata sesizărilor neconfirmate de către autoritatea tutelară era între aproximativ 14% (în 2014) și 9% (în 2015 și 2016). În 2017 și 2018, rata deciziilor de clasare a sesizărilor după evaluarea inițială este de 37% și, respectiv 39%.

În 2017 și 2018 cele mai multe cazuri asistate de autoritatea tutelară municipală conform HG 270 din 08.04.2014[[18]](#footnote-18) s-au referit la neglijare (151 și respectiv 172), urmate de cele de abuz fizic (108 și 127) și psihologic (70 și 37). Cazuri asistate de abuz sexual în 2017 au fost 3, iar în 2018 – 2.

**Sistemul de protecție a copilului în mun. Chișinău**

Administrarea publică a mun. Chişinău este realizată de către **Consiliul Municipal Chișinău (CMC)**, consiliile orășenești şi sătești (comunale) din suburbii, ca autorități reprezentative și deliberative ale populației mun. Chișinău, şi de către Primarul General al municipiului Chişinău, primarii orașelor, satelor (comunelor) din suburbii, ca autorități reprezentative și executive.

CMC este singurul dintre autoritățile similare de nivelul doi din țară care are în subordine o structură specializată în protecția drepturilor copilului - **Direcția Municipală pentru Protecția Drepturilor Copilului (DMPDC)**. Conform Legii nr. 136/2016 privind statutul municipiului Chişinău[[19]](#footnote-19), CMC aprobă, la propunerea Primarului General, regulamentul de organizare și funcționare a DMPDC și a altor direcții municipale, efectivul-limită de personal şi organigrama, schema de salarizare, suma totală a cheltuielilor necesare pentru asigurarea activității instituției în conformitate cu prevederile bugetului municipal, precum și pentru înființarea, reorganizarea sau lichidarea subdiviziunilor acestora. CMC decide cu privire la măsurile de protecție socială şi acordarea de ajutor unor categorii de populație. De asemenea, aprobă, în condiţiile legii, strategii, prognoze, planuri şi programe de dezvoltare social-economică a municipiului, inclusiv de dezvoltare și îmbunătățire a sistemului municipal de protecție a copilului.

Conform aceeași legi, **Primarul General** exercită, în numele CMC, funcţia de autoritate tutelară și supraveghează activitatea tutorilor şi a curatorilor, coordonează activitatea de asistenţă socială și contribuie la realizarea măsurilor de asistenţă socială şi ajutor social privind copiii și familiile cu mulţi copii.

**Pretorul** este persoană cu funcție de demnitate publică și exercită, în numele Primarului General, funcțiile de tutelă şi curatelă, supraveghează activitatea tutorilor şi curatorilor din cadrul DPDC de sector, conduce comisia pentru protecţia copilului aflat în dificultate și coordonează, în condițiile legii, activitatea de asistență socială.

Prin misiunea, obiectivele, serviciile furnizate și beneficiarii săi, **Direcția Municipală pentru Protecția Drepturilor Copilului** (DMPDC) este instituția publică responsabilă de protecția drepturilor copilului în municipiul Chișinău. Conform normelor în vigoare, DMPDC are funcții de autoritate tutelară teritorială și locală, deși, acestea sunt vag delimitate în documentele de funcționare. În activitatea sa, DMPDC cooperează și își coordonează eforturile cu alte structuri municipale, în special din domeniile asistenței sociale, sănătății, educației, siguranței publice, atât la nivel municipal, cât și la nivel local – de comunități suburbane.

La nivel practic, această cooperare este orientată atât spre soluționarea unor cazuri concrete dar și identificarea de soluții sistemice cu referire la diferite fenomene, inclusiv copii în situație de stradă, copiii cu abandon școlar, etc.

Astfel, alături de DMPDC, în subordinea CMC activează și **Direcția generală asistență socială și sănătate (DGASS)**, entitate care oferă, între altele, servicii și prestatații sociale populației vulnerabile (adulți, vârstnici), inclusiv familiilor cu copii. Ambele direcții (DMPDC și DGASS) au în structura lor servicii sociale similare (de exemplu cel de asistență socială comunitară sau asistență personală), însă, categorii diferite de beneficiari. În același timp, doar DGASS gestionează accesul la prestația de ajutor social de care beneficiază și familiile cu copii.

Sistemul de educație, tineret și sport în municipiul Chișinău este gestionat de **Direcția generală educație, cultură, tineret și sport (DGECTS)[[20]](#footnote-20)**, subordonată, de asemenea, CMC. DMPDC asigură dreptul la educație pentru toți copiii din mun. Chișinău și monitorizează respectarea drepturilor copiilor plasați în îngrijire în gimnaziul-internat nr.3.

Sistemul municipal de protecție a copilului este completat de activitatea **Direcției de Poliție[[21]](#footnote-21)** a municipiului Chișinău din cadrul Inspectoratului General al Poliției. Atribuțiile acestei structuri, includ, între altele, coordonarea acțiunilor de protecție a victimelor violenței în familie și supravegherea executării ordonanței de protecție, sprijinirea autorităților publice locale în activitățile de protecție a drepturilor omului, colaborarea cu instituțiile de învățământ în scopul prevenirii infracțiunilor și asigurării siguranței personale.

**Coordonare intersectorială**

Conform cerințelor cadrului normativ de protecție a copiilor separați de părinți, dar și în contextul prevenirii separării de familie, în mun. Chișinău, în subordinea CMC funcționează **Comisia municipală pentru protecția copilului aflat în dificultate[[22]](#footnote-22)**, responsabilă de eliberarea avizelor pentru aprobarea măsurilor de sprijin familial privind depășirea situațiilor de risc și prevenirea separării copilului de familie, precum și a măsurilor de protecţie a copilului separat de părinți. Componența Comisiei este constituită doar din șapte membri (trei consilieri municipali, cinci șefi ai DPDC-urilor de sector și doi reprezentanți ai societății civile), ceea ce nu este pe deplin în concordanță cu cadrul normativ aplicabil[[23]](#footnote-23). Provocarea principală constă în divizarea rolurilor și responsabilităților din perspectiva conflictului de interese al DMPDC.

În paralel, în municipiu încă mai funcționează **Consiliul municipal pentru protecția drepturilor copilului**[[24]](#footnote-24) care însă, este nelucrativ. Deși CMC a împuternicit această structură atât cu atribuții de management de caz, cât și de implementare a politicilor locale de protecție a copilului, acesta nu s-a mai reunit de câțiva ani. Consiliile similare instituite la nivel de sectoare, dar și în suburbii, s-au reunit frecvent, inclusiv pentru a pune în discuție cazuri care sunt de competența Comisiei pentru protecția copilului aflat în dificultate.

**Cooperarea cu societatea civilă**

Sistemul de protecție a copilului în mun. Chișinău este sprijinit de o serie de organizații ale societății civile, inclusiv ONG-uri naționale și internaționale, organizații filantropice, cluburi sportive, organizații religioase etc. Unele dintre acestea oferă municipalității suport tehnic în dezvoltarea de politici locale/ programe în sectorul de protecție a copilului, altele - prestează direct servicii pentru copii și familii. Există și entități, inclusiv grupuri de voluntari, care organizează activități sporadice, în cele mai multe cazuri, de caritate, dar care răspund la necesități individuale și urgente ale unor copii și/ sau familii, sau chiar și a unor mici comunități.

Cooperarea cu OSC în mun. Chișinău este guvernată diferit: uneori se apelează la semnarea de memorandumuri de înțelegere sau acorduri de colaborare cu PMC sau cu subdiviziuni ale CMC; alteori – la oferirea de scrisori de susținere pentru un anumit proiect/ program sau activitate; există și exemple când lipsesc înțelegeri pentru implementarea unei activități/ acțiuni sau program.

Provocarea adresată într-o măsură foarte mică sau deloc în acest context este legată de asumarea și implementarea, atât de către prestatori publici, cât și cei privați, a măsurilor de asigurare a securității copiilor față de orice act de violență, exploatare sau trafic.

**Analiza SWOT pentru determinarea direcţiilor strategice ale Strategiei**

***Puncte tari:***

1. Voinţa politică privind elaborarea şi implementarea unei strategii sectoriale în domeniul protecției copilului;
2. Existenţa unor documente de politici care favorizează o strategie sectorială specifică pentru protecția copilului (de exemplu Strategia pentru protecția copilului pe anii 2014-2020[[25]](#footnote-25); Planul de acțiuni pentru anii 2016-2020 privind implementarea Strategiei pentru protecția copilului pe anii 2014-2020[[26]](#footnote-26))
3. Existenţa mai multor practici promițătoare neinstituționalizate în domenii precum îngrijirea alternativă, servicii comunitare etc.;
4. Existenţa unor Rapoarte consistente care indică asupra necesității unei strategii de protecție a copilului în mun. Chișinău (de exemplu ”Evaluarea eficienței și eficacității DMPDC Chișinău”[[27]](#footnote-27));

***Puncte slabe:***

1. Existența rumorilor despre lipsa de interes față de o strategie sectorială din partea unor fracțiuni din CMC;
2. Experiență limitată de setare a unei strategii similare locale în mun. Chișinău;
3. Colaborarea intersectorială defectuoasă atât pe plan de politici locale, cât și la nivelul managementului unor cazuri concrete;
4. Lipsa de mecanisme și procese moderne și participative de monitorizare a activității instituțiilor municipale;
5. Lipsa de cercetări periodice și sistemice a fenomenelor și proceselor din domeniul protecției copilului;
6. Carențe în lista competențelor administraţiei publice locale cu referire la protecția copilului;

***Oportunităţi:***

1. Existenţa cadrului legal şi de politici internaţionale și naționale în domeniul protecției copilului;
2. Sprijin din partea Agențiilor ONU (UNICEF, PNUD etc.) în susţinerea reformelor instituțiilor municipale;
3. Disponibilitatea societății civile din domeniu de a susține reformele în protecția copilului;

***Constrângeri/ riscuri:***

1. Instabilitatea economică şi politică;
2. Colaborarea intersectorială defectuoasă;
3. Confuzii în rândul specialiştilor/ consilierilor locali/ publicului larg asupra conceptelor moderne din protecția copilului dar și asupra angajamentelor internaționale asumate de către Republica Moldova și care necesită a fi adresate, inclusiv la nivel local;
4. Resursa umană insuficientă şi pregătită necorespunzător;
5. Sistem de salarizare demotivant;
6. Stereotipuri referitoare la dizabilitate, participarea copiilor etc.

# Capitolul III: Noțiuni, Viziune, Principii și Beneficiari

**Noțiuni**

***Protecția copilului*** în accepțiunea art.19 din Convenția ONU cu privire la drepturile copilului reprezintă protecția copiilor împotriva violenței, exploatării, abuzurilor și neglijenței atât în, cât și în afara căminului.

***Sistemul de protecție a copilului*** este definit de UNICEF[[28]](#footnote-28) drept setul de legi, politici, reglementări și servicii necesare în toate sectoarele sociale (în special bunăstarea socială, educația, sănătatea, securitatea și justiția) pentru a sprijini prevenirea și reacția la riscurile legate de protecție. Sistemul de protecție a copilului face parte din protecția socială și chiar se extind dincolo de acesta. La nivel de prevenție, obiectivul Sistemului de protecție a copilului include sprijinirea și consolidarea familiilor pentru reducerea excluziunii sociale și reducerea riscului de separare, violență și exploatare. Responsabilitățile sunt deseori împărțite între agențiile guvernamentale, serviciile oferite de autoritățile locale, furnizorii privați și grupurile comunitare, făcând coordonarea între sectoare și niveluri, inclusiv sistemele de referire de rutină etc., drept componentă necesară a sistemului eficient de protecție a copilului.

***Violența*** conform art.19 alin.(1) din Convenția ONU cu privire la drepturile copilului subînțelege toate formele de violență[[29]](#footnote-29) fizică sau psihică, rănire sau abuz, neglijență sau tratament neglijent, maltratare sau exploatare, inclusiv abuz sexual*[[30]](#footnote-30)*. Copiii pot experimenta violență din partea adulților, dar și între copii. În plus, unii copii se rănesc singuri. Comitetul ONU pentru drepturile copilului recunoaște că diferite forme de violență se întâmplă concomitent.

***Violenţă împotriva copilului*** în accepțiunea legislației naționale[[31]](#footnote-31) reprezintă forme de rele tratamente aplicate de către părinţi/ reprezentanţii legali/ persoana în grija căreia se află copilul sau de către orice altă persoană, care produc vătămare actuală sau potenţială asupra sănătăţii acestuia şi îi pun în pericol viaţa, dezvoltarea, demnitatea sau moralitatea, care includ tipurile de violenţă definite în art. 2 din Legea Nr.45-XVI din 01.03.2007 cu privire la prevenirea şi combaterea violenţei în familie[[32]](#footnote-32)

***Neglijare a copilului*** *-* omisiunea sau ignorarea voluntară sau involuntară a responsabilităţilor privind creşterea şi educarea copilului, fapt care pune în pericol dezvoltarea lui fizică, mintală, spirituală, morală sau socială, integritatea lui corporală, sănătatea lui fizică sau psihică[[33]](#footnote-33)[[34]](#footnote-34).

***Bullying*** - comportament ostil/ de excludere și de luare în derâdere a cuiva, de umilire.Cuvântul „bullying” nu are o traducere exactă în [limba română](https://ro.wikipedia.org/wiki/Limba_rom%C3%A2n%C4%83), însă poate fi asociat cu termenii de intimidare, terorizare, brutalizare. Fenomenul bullying este întâlnit în orice tip de comunitate, în grupuri sociale, acolo unde persoanele interacționează unele cu altele: la școală, la locul de muncă, în familie, în cartiere, în biserică, în [mass-media](https://ro.wikipedia.org/wiki/Mass-media) etc.

**Prelucrarea datelor cu caracter personal** – orice operaţiune sau serie de operaţiuni care se efectuează asupra datelor cu caracter personal prin mijloace automatizate sau neautomatizate, cum ar fi colectarea, înregistrarea, organizarea, stocarea, păstrarea, restabilirea, adaptarea ori modificarea, extragerea, consultarea, utilizarea, dezvăluirea prin transmitere, diseminare sau în orice alt mod, alăturarea ori combinarea, blocarea, ştergerea sau distrugerea. Conform art. 5 al Legii nr.133 din 08.07.2011 privind protecția datelor cu caracter personal[[35]](#footnote-35), prelucrarea datelor cu caracter personal se efectuează cu consimțământul subiectului datelor cu caracter personal. Respectivul consimțământ nu este cerut în cazurile în care prelucrarea este necesară pentru îndeplinirea unei obligaţii care îi revine operatorului conform legii.

**Viziunea strategică** a CMC în domeniul protecției copilului este asigurarea unui mediu prietenos, protectiv și fără violență pentru fiecare copil în mun. Chișinău.

**Principii**

În activitatea de protecție a copilului CMC consideră cu prioritate următoarele principii:

***Toleranță zero față de orice formă de violență față de copii***

Angajații și voluntarii din instituțiile publice și private pentru copii adoptă un comportament și promovează cultura non-violenței; Orice act de violență manifestat de adulți sau copii vor fi stopate cu vehemență, iar adulții care vor permite/ adopta asemenea comportamente, vor fi excluși din sistemul de protecție a copilului.

***Nediscriminarea***

În mun. Chișinău toți copiii sunt tratați cu demnitate și respect, și în funcție de necesități, indiferent de rasă, sex, religie, orientare sexuală, origine etnică, apartenență culturală, domiciliu sau alte criterii care pot sta la baza oricărui tip de discriminare.

***Celeritatea***

Toate deciziile cu privire la copii, asumate de orice instituție municipală, sunt luate cât de repede posibil.

***Prioritate***

Fiecare caz presupus sau real de violență față de copii este perceput și abordat drept un caz real și de complexitate înaltă.

***Interesul superior al copilului***

Toate deciziile care afectează copiii sunt luate în baza necesităților evaluate individual și consideră cu prioritate interesele superioare ale copilului față de cele ale părinților/ îngrijitorilor/ instituțiilor etc.

***Integritate***

Toate instituțiile municipale sunt transparente în acțiunile care vizează drepturile copilului; acționează consecvent, predictibil și cu verticalitate atunci când este vorba despre cel puțin un copil; și își asumă responsabilitatea deciziilor și acțiunilor atunci când acționează în interesul unui sau mai multor copii.

**Beneficiarii Strategiei**

***Toţi copiii*** (indiferent de starea materială a familiei, mediul de reşedinţă, apartenenţa etnică, limba vorbită, sex, vârstă, apartenenţa politică sau religioasă, starea de sănătate, caracteristicile de învăţare și dezvoltare, comportamente antisociale sau antecedente penale etc.) din mun. Chișinău, cu **accent pe copiii şi familiile în situaţie de risc**;

***Părinţii/ alți îngrijitori*** ai copiilor (bunici, rude, tutori/ curatori, asistenți parentali profesionişti, părinţi-educatori etc.);

***Specialiștii din*** sectorul de ***protecție a copilului*** precum ***și din sectoare conexe*** (educație, sănătate, asistență socială, ordine publică, justiție, cultură, tineret etc.);

***Instituțiile publice și private, Organizațiile Societății Civile, cultele religioase*** etc. cu activități în mun. Chișinău.

***Toți cetățenii*** mun. Chișinău;

# Capitolul IV: Strategia

**Viziunea strategică:**

Asigurarea unui mediu prietenos, protectiv și fără violență pentru fiecare copil în mun. Chișinău.

**Obiectivul general 1:**

Prevenirea și combaterea violenței, neglijării și exploatării copiilor în toate mediile.

**Obiectivul general 2:**

Asigurarea dreptului la familie pentru fiecare copil separat de părinți.

**Obiectivul general 3:**

Consolidarea sistemului municipal de protecție a copilului.

**Obiectiv general 1:**

Prevenirea și combaterea violenței, neglijării și exploatării copiilor în toate mediile.

**Obiectivul specific 1.1:** Identificarea precoce, referirea şi asistenţa tuturor cazurilor reale și presupuse de violenţă a copiilor

**Rezultat așteptat** (impactul asupra beneficiarilor):

* creșterea semnificativă a ratei sesizărilor pe cazuri reale și/ sau presupuse de ANET identificate de/ și referite către autoritatea tutelară a mun. Chișinău;

**Acțiuni:**

* + 1. Eficientizarea mecanismului municipal de identificare, evaluare, asistenţă, referire şi evidenţă a copiilor victime şi potenţiale victime ale violenţei, neglijării şi exploatării;
    2. Facilitarea dezvoltării participative și adoptării în toate instituțiile pentru copii (publice și private, servicii sociale, inclusiv cele de îngrijire alternativă, etc.) a Politicilor interne de protecție a copilului, inclusiv a mecanismelor de plângere, și promovarea procesului de revizuire periodică participativă a acestora;
    3. Evidenţa şi monitorizarea agresorilor pentru prevenirea recidivelor în cazul infracţiunilor de violenţă sexuală asupra copilului;

**Obiectivul specific 1.2:** Sprijinirea și consolidarea familiilor în scopul reducerii excluziunii sociale, riscului de separare, a violenței și exploatării

**Rezultat așteptat** (impactul asupra beneficiarilor):

* creșterea semnificativă a ratei de acces a copiilor din familii defavorizate la servicii de suport;

**Acțiuni:**

* + 1. Reconceptualizarea rețelei de CCCT, inclusiv dezvoltarea și abilitarea cu resurse (umane și financiare) și proceduri (regulament de funcționare) corespunzătoare;
    2. Eficientizarea implementării serviciilor de sprijin familial, de ajutor social pentru familiile cu copii, Asistent personal, SAS, Echipă mobilă;

**Obiectivul specific 1.3:** Informarea și sensibilizarea societăţii asupra violenţei față de copii și dezvoltarea intoleranței copiilor și adulților la orice formă de violență în toate mediile

**Rezultat așteptat** (impactul asupra beneficiarilor):

* Reducerea incidenței survenirii riscurilor de violență față de copii;

**Acțiuni:**

* + 1. Implementarea campaniilor de comunicare cu impact comportamental destinate adulților (părinți, profesioniști) și copiilor;
    2. Sporirea capacităţilor sistemului educaţional privind educația bazată pe drepturile copilului şi formarea abilităților de prevenire a violenţei în sistemul educațional;

**Obiectiv general 2:**

Asigurarea dreptului la familie pentru fiecare copil separat de părinți

**Obiectivul specific 2.1:** Consolidarea sistemului de îngrijire alternativă

**Rezultat așteptat** (impactul asupra beneficiarilor):

* creșterea semnificativă a ratei de îngrijire alternativă de tip familial a copiilor rămași/ rămași temporar fără ocrotire părintească;

**Acțiuni:**

* + 1. Revizuirea procedurilor de management în cazurile de separare a copiilor de părinți din perspectiva aplicării principiilor necesității și potrivirii îngrijirii alternative, prioritizării aplicării măsurilor de îngrijire alternativă de tip familial față de cele de tip instituțional;
    2. Diminuarea (stoparea) îngrijirii alternative de tip instituțional în cazul copiilor de 0-3 ani;
    3. Instituirea mecanismului de monitorizare periodică și calitativă a plasamentelor în timp real;
    4. Reorganizarea Gimnaziului internat nr.3;
    5. Consolidarea serviciului de asistență parentală profesionistă, inclusiv promovarea proactivă a serviciului, crearea rezervei de asistență parentali profesioniști, diversificarea serviciului pentru asistența copiilor cu dizabilități, copiilor mici și a copiilor cu comportamente dificile;

**Obiectivul specific 2.2:** Asigurarea (re) integrării socio-familiale a copiilor și tinerilor din îngrijirea alternativă

**Rezultat așteptat** (impactul asupra beneficiarilor):

* Scăderea considerabilă a timpului aflării copiilor în îngrijire alternativă de tip instituțional;

**Acțiuni:**

* + 1. Dezvoltarea și implementarea modelelor de pregătire către viața independentă a copiilor din îngrijirea alternativă;
    2. Implementarea pro-activă a Serviciului de sprijin familial în cazurile (re)integrării familiale a copiilor din îngrijire alternativă;
    3. Consolidarea și diversificarea serviciului de îngrijirea după îngrijire;

**Obiectiv general 3:**

Consolidarea sistemului municipal de protecție a copilului

**Obiectivul specific 3.1:** Reconceptualizarea sistemului municipal de protecție a copilului în sensul adaptării la provocările actuale din domeniul protecției copilului și îmbunătățirea continua a acestuia

**Rezultat așteptat** (impactul asupra beneficiarilor):

**Acțiuni:**

* + 1. Stabilirea cadrului strategic de dezvoltare organizațională a autorității tutelare a mun. Chișinău, inclusiv dar nelimitat la delimitarea clară a competențelor de autoritate tutelară locală și autoritate tutelară teritorială, cooperarea intersectorială pentru protecția copilului etc.;
    2. Operaționalizarea participativă anuală a obiectivelor strategice ale Strategiei municipale de protecție a drepturilor copilului și altor politici naționale și locale din domeniu;

**Obiectivul specific 3.2:** Consolidarea rețelei de servicii adresate copiilor și familiilor din mun. Chișinău

**Rezultat așteptat** (impactul asupra beneficiarilor):

* creșterea considerabilă a ratei de acoperire cu servicii corespunzătoare necesităților tuturor copiilor în mun. Chișinău

**Acțiuni:**

* + 1. Cercetarea în timp real a fenomenelor și nevoilor grupurilor țintă din perspectiva protecției copilului în mun. Chișinău și adresarea bazată pe dovezi a provocărilor identificate;
    2. Instituirea și operaționalizarea sistemului de M&E a calității serviciilor din domeniul protecției copilului în mun. Chișinău;
    3. Instituirea de servicii noi, adaptarea celor existente la necesitățile reale ale copiilor și familiilor din mun. Chișinău și/ sau contractarea de servicii necesare de la prestatorii privați, inclusiv de la Asociații Obștești;

**Obiectivul specific 3.3:** Sporirea capacităților personalului din sistemul de protecție a copilului

**Rezultat așteptat** (impactul asupra beneficiarilor):

**Acțiuni:**

* + 1. Instituirea, la nivelul tuturor sectoarelor, a sistemelor de instruire la angajare și continuă în domeniul protecției copilului;
    2. Instruirea periodică a specialiștilor din domeniul protecției copiilor asupra practicilor și procedurilor din domeniu;
    3. Dezvoltarea sistemului de supervizare profesională pentru specialiștii din sistemul de protecție a copilului;
    4. Promovarea concursului anual municipal al profesioniștilor din domeniul protecției copilului;

# Capitolul V: Resurse financiare potențiale și alocate

Aceasta ar putea fi o combinare a finanţării din bugetul Primăriei, contribuțiilor donatorilor și inițiativelor public-private. Resursele vor fie bine planificate și coordonate în relaţie cu dinamica planului de implementare.

# Capitolul VI: Cadrul instituțional de implementare

Un Comitet coordonator fără personalitate juridică, cu rol decizional strategic în procesul de implementare, monitorizare și evaluare a Strategiei municipale pentru protecția copilului 2020-2025 este instituit de către CMC, cu o durată de mandat similară perioadei de implementare a Strategiei. Regulamentul de funcționare și componența nominală a Comitetului coordonator constituie anexe la Decizia de instituire a acestuia.

Comitetul coordonator este constituit din Primarul General al mun. Chișinău în calitate de Președinte al Comitetului, Viceprimarul de ramură, Șefii subdiviziunilor CMC și OSC-uri de profil.

Comitetul coordonator se întrunește în ședințe ordinare la fiecare șase luni și extraordinare – ori de câte ori este necesar. Lucrările de secretariat ale Comitetului coordonator sunt asigurate de către Secția Analiză și Monitorizare a domeniilor de ramură a PMC.

Responsabil de coordonarea implementării Strategiei municipale pentru protecția copilului 2020-2025 și Planului de acțiuni a acesteia este Viceprimarul de ramură. Fiecare acțiune inclusă în Planul de acțiuni are stabiliți responsabili și parteneri.

# Capitolul VII: Sistem de monitorizare şi proceduri de monitorizare

Secția Analiză și Monitorizare a domeniilor de ramură a PMC asigură monitorizarea progreselor în implementarea Strategiei, precum și impactul acesteia.

Procesul de Monitorizare a progreselor se axează pe două dimensiuni:

1) monitorizarea considerării Strategiei și Planului de acțiuni în Planurile anuale de activitate și alte documente ale subdiviziunilor CMC, și

2) monitorizarea indicatorilor setați în Planul de acţiuni de implementare a Strategiei, precum și a gradului de realizare a obiectivelor specifice și generale a Strategiei.

Monitorizarea impactului este realizată la nivelul beneficiarilor de servicii și politici locale generate/ îmbunătățite în procesul de implementare a Strategiei.

Un Sistem de colectare a datelor va fi elaborat în scopul organizării unui proces continuu de schimb de date operative între responsabilii de implementare și Secția Analiză și Monitorizare a domeniilor de ramură a PMC. Rapoarte semianuale și anuale de progres vor fi elaborate de Secția Analiză și Monitorizare a domeniilor de ramură a PMC și validate la ședințele Comitetului coordonator. Rapoartele de progres vor reflecta rezultatele înregistrate la stadiul respectiv de implementare a Strategiei, vor măsura nivelul de realizare a obiectivelor generale şi specifice, precum și, vor propune ajustări a măsurilor planificate și realizate parțial sau deloc. Pentru acestea din urmă vor fi expuse motivele neexecutării (sau cele ale executării parţiale) şi vor fi propuse măsuri eficiente de realizare a lor.

Cel puțin o evaluare externă la mijloc de termen și una finală vor fi organizate în scopul ajustării Planului de acțiuni al Strategiei, dar și setarea pașilor post – Strategie.

Promovarea imaginii Strategiei este realizată prin intermediul unei platforme web care în regim real indică progresele și impactul asupra copiilor și familiilor.

# Capitolul VIII: Condiționalitate, analiza riscurilor, presupuneri

Implementarea Strategii este expusă următoarelor riscuri:

1. Instabilitatea socio-politică care contribuie la amânarea implementării politicii;
2. Capacităţi reduse de implementare;
3. Rezistenţa la schimbările propuse;
4. Insuficienţa resurselor financiare pentru acoperirea cheltuielilor aferente implementării;
5. Capacităţi reduse de coordonare şi monitorizare a implementării;

Toate aceste riscuri vor fi adresate prin intermediul unor acțiuni care au menirea să diminueze efectele sau sa reducă șansa de producere a riscurilor. Drept măsuri în acest sens, vor fi considerate următoarele:

1. Promovarea adoptării Strategiei de către CMC;
2. Implementarea unor măsuri de promovare a vizibilității Strategiei și promovarea proactivă a acesteia în toate mediile;
3. Monitorizarea includerii/ adresării obiectivelor și măsurilor Strategiei de către instituțiile municipale în planurile lor anuale;
4. Planificarea resurselor financiare pentru întreaga perioadă de implementare;
5. Instituirea Sistemului de monitorizare a Strategiei și instituționalizarea acestuia odată cu adoptarea Strategiei.

1. HG 434 din 10.06.2014 privind aprobarea Strategiei pentru protecția copilului pe anii 2014-2020. Disponibil la: <http://lex.justice.md/md/353459/> [↑](#footnote-ref-1)
2. <https://www.md.undp.org/content/moldova/en/home/library/sdg/na_ionalizarea-agendei-de-dezvoltare-durabil-in-contextul-republ/ghid-privind-na_ionalizarea-obiectivelor-de-dezvoltare-durabil.html> [↑](#footnote-ref-2)
3. Sistemul educațional municipal Chișinău în cifre și fapte, anul de studii 2018-2019. Disponibil la: <https://chisinauedu.md/sites/default/files/files/raport_activitate_DGETS_anul_de_studii_2018-2019_0.pdf> [↑](#footnote-ref-3)
4. Rapoarte de activitate a instituțiilor de învățământ general din municipiul Chişinău. Disponibil la: <https://chisinauedu.md/node/3166> [↑](#footnote-ref-4)
5. Rapoarte de activitate a instituțiilor de învățământ general din municipiul Chişinău. Disponibil la: <https://chisinauedu.md/node/3166> [↑](#footnote-ref-5)
6. Sinteza rezultatelor controlului tematic privind prevenirea abandonului școlar în instituțiile de învățământ preuniversitar din municipiu. DGETS, 2015. Disponibil la: <https://chisinauedu.md/node/71> [↑](#footnote-ref-6)
7. Sistemul educațional municipal Chișinău în cifre și fapte, anul de studii 2018-2019. Disponibil la: <https://chisinauedu.md/sites/default/files/files/raport_activitate_DGETS_anul_de_studii_2018-2019_0.pdf> [↑](#footnote-ref-7)
8. Raport privind evidența sesizărilor cazurilor de abuz, neglijare, exploatare, trafic în instituțiile de învățământ din mun. Chișinău. DGETS mun. Chișinău. [↑](#footnote-ref-8)
9. Bullying-ul în rândul adolescenților din Republica Moldova. SocioPolis și UNICEF, Chișinău 2019. Disponibil la: <https://www.unicef.org/moldova/media/3146/file/Bullying-ul%20%C3%AEn%20r%C3%A2ndul%20adolescen%C8%9Bilor%20din%20Republica%20Moldova.pdf> [↑](#footnote-ref-9)
10. Sistemul Informațional de Management în Educație. MECC. Disponibil la: <http://sime.md> [↑](#footnote-ref-10)
11. Datele statistice au fost extrase din Rapoartele statistice ale DMPDC pe anii 2014, 2015, 2016, 2017 și 2018, disponibile la: <http://dmpdc.md/rapoarte-de-activitate/> precum și din Rapoartele statistice CER103 – Copii rămași fără ocrotire părintească și CER 103A – Copii din sistemul rezidențial pusă la dispoziție de către DMPDC [↑](#footnote-ref-11)
12. Sintagma ”copii separați de părinți” conformă art.3 Legea 140 din 14.06.2013 privind protecția specială a copiilor aflați în situație de risc și a copiilor separați de părinți. Disponibil la: <https://www.legis.md/cautare/getResults?doc_id=106289&lang=ro> [↑](#footnote-ref-12)
13. Datele statistice au fost extrase din Rapoartele statistice ale DMPDC pe anii 2014, 2015, 2016, 2017 și 2018. Disponibil la: <http://dmpdc.md/rapoarte-de-activitate/> [↑](#footnote-ref-13)
14. DGASS, date comunicate consultantului APSCF pe data de 31.01.2019. [↑](#footnote-ref-14)
15. Datele statistice au fost extrase din Notă informativă cu privire la starea delincvenței juvenile și activitatea pe domeniul siguranță copii pe parcursul a 12 luni ale anului 2019. DGSP a IGP, Disponibil la: <http://politia.md/sites/default/files/ni_ssc_12_luni_anul_2019_finala.pdf> , precum și din Rapoartele statistice ale DMPDC pe anii 2014, 2015, 2016, 2017, 2018 disponibile la <http://dmpdc.md/rapoarte-de-activitate/> [↑](#footnote-ref-15)
16. Datele statistice au fost extrase din Rapoartele statistice ale DMPDC pe anii 2014, 2015, 2016, 2017 și 2018. Disponibil la: <http://dmpdc.md/rapoarte-de-activitate/> [↑](#footnote-ref-16)
17. HG 270 din 08.04.2014 cu privire la aprobarea Instrucțiunilor privind mecanismul instersectorial de cooperare pentru identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului. Disponibil la: <https://www.legis.md/cautare/getResults?doc_id=18619&lang=ro> [↑](#footnote-ref-17)
18. HG 270 din 08.04.2014 cu privire la aprobarea Instrucțiunilor privind mecanismul instersectorial de cooperare pentru identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului. Disponibil la: <https://www.legis.md/cautare/getResults?doc_id=18619&lang=ro> [↑](#footnote-ref-18)
19. <http://lex.justice.md/md/366632/> [↑](#footnote-ref-19)
20. Pagina oficială a Direcției Generale Educație, Cultură, Tineret și Sport a mun. Chișinău. Disponibil la: <https://chisinauedu.md/> [↑](#footnote-ref-20)
21. Pagina oficială a Poliției mun. Chișinău. Disponibil la: <http://politiacapitalei.md> [↑](#footnote-ref-21)
22. Decizia Consiliului Municipal Chișinău nr.2/9 din 20.11.2019 Cu privire la aprobarea într-o nouă redacție a Comisiei municipale pentru protecția copilului aflat în dificultate și a Regulamentului privind organizarea și funcționarea Comisiei. Disponibil la: <https://www.chisinau.md/doct.php?l=ro&idc=408&id=27867&t=/Consiliul/Activitatea-Consiliului/Decizii-CMC/Decizia-nr-29-din-20-noiembrie-2019-Cu-privire-la-aprobarea-intr-o-noua-redactie-a-Comisiei-municipale-pentru-protectia-copilului-aflat-in-dificultate-i-a-Regulamentului-privind-organizarea-i-functionarea-Comisiei> [↑](#footnote-ref-22)
23. Hotărîrea de Guvern nr. 7 din 20.01.2016 cu privire la aprobarea Regulamentului-cadru privind organizarea şi funcţionarea Comisiei pentru protecţia copilului aflat în dificultate, art.9 al Regulamentului, <http://lex.justice.md/md/362785/> [↑](#footnote-ref-23)
24. Decizia 13/13 din 22.07.2004 cu privire la aprobarea Regulamentului Consiliului municipal pentru protecția drepturilor copilului [↑](#footnote-ref-24)
25. HG 434 din 10.06.2014 privind aprobarea Strategiei pentru protecția copilului pe anii 2014-2020. Disponibil la: <https://www.legis.md/cautare/getResults?doc_id=18628&lang=ro> [↑](#footnote-ref-25)
26. HG 835 din 04.07.2016 cu privire la aprobarea Planului de acțiuni pentru anii 2016-2020 privind implementarea Strategiei pentru protecția copilului pe anii 2014-2020. Disponibil la: <https://www.legis.md/cautare/getResults?doc_id=93739&lang=ro> [↑](#footnote-ref-26)
27. Gheorghe, Camelia, Budianschi, Dumitru, APSCF, UNICEF Moldova. Chișinău 2019. Raportul de evaluare a eficienței și eficacității DMPDC. Disponibil la: <http://aliantacf.md/wp-content/uploads/2019/06/APSCF_raport-evaluare-DMPDC.pdf> [↑](#footnote-ref-27)
28. Consiliul Economic și Social al ONU (2008), Strategia UNICEF de protecție a copilului, E/ICEF/2008/5/Rev.1, para. 12-13 [↑](#footnote-ref-28)
29. Formele de violență conform Comentariului General nr.13 (2011) la Convenția ONU cu privire la drepturile copilului, sunt: neglijare sau tratament neglijent; violență psihică; violență fizică; pedepse corporale; abuz sexual și exploatare; tortura și tratamente sau pedepse inumane sau degradante; violență între copii; auto-agresiune; practici dăunătoare; violența în mass-media; violența prin intermediul tehnologiilor informaționale și de comunicare; violența instituțională și de sistem a drepturilor copilului [↑](#footnote-ref-29)
30. Comitetul ONU pentru Drepturile Copilului, Comentariul General Nr.13 (2011): Dreptul copilului la libertate față de toate formele de violență. Disponibil la: <https://www.refworld.org/docid/4e6da4922.html> [↑](#footnote-ref-30)
31. Art.3, Legea Nr.140 din 14.06.2013 privind protecția specială a copiilor aflați în situație de risc și a copiilor separați de părinți. Disponibil la: <http://lex.justice.md/md/348972/> [↑](#footnote-ref-31)
32. Tipurile de violență conform art. 2 din Legea Nr.45-XVI din 01.03.2007 cu privire la prevenirea şi combaterea violenţei în familie, sunt: violenţa în familie; violenţa fizică; violenţa sexuală; violenţa psihologică; violenţa spirituală; violenţa economică [↑](#footnote-ref-32)
33. Art.3, Legea Nr.140 din 14.06.2013 privind protecția specială a copiilor aflați în situație de risc și a copiilor separați de părinți. Disponibil la: <http://lex.justice.md/md/348972/> [↑](#footnote-ref-33)
34. Forme de neglijare definite de *Legea Nr.140 din 14.06.2013 privind protecția specială a copiilor aflați în situație de risc și a copiilor separați de părinți* sunt: neglijare alimentară; neglijare vestimentară; neglijarea igienei; neglijare medicală; neglijare educaţională; neglijare emoţională; neglijare în supraveghere. [↑](#footnote-ref-34)
35. Parlamentul Republicii Moldova, Legea 133 din 08.07.2011 privind protecția datelor cu caracter personal. Disponibil la: <http://lex.justice.md/viewdoc.php?action=view&view=doc&id=340495&lang=1> [↑](#footnote-ref-35)